پادشاهلا پینه چی ( تورکو ناغیل )
تایپ و آماده سازی aharri.ir
بیر پادشاه اوز وزیرینی ئوز یرینه قویوب ، او بیری وزیری ایله تغییر لباس اولوب ئولكه نی گزمگه چیخیر . ایكیسی ده درویش پالتاری گئیینیرلر كه اونلاری تانییان اولماسین .
شاه وزیری ایله آز گدیر چوخ گئدییر یولدا بیر كیشیه راست گلیر. كیشی ایله سلاملاشیب باشلاییرلر گئتمگه ، گورور كه كیشی ده اونلارلا گئدیر . اودور كه دئییر:
– كیشی ایندی كه ، بیر یئرده گئدیریك گل یولا نردبان سالاق .
كیشی دئییر:
– درویش بابا ، بو یكه لیده یولا دا نردبان سالماق اولارمی ؟
شاه كورور كه ، كیشی اونون سوزینی باشا دوشمه دی . داها اوستونی وورمور . بونلار گئدیب بیر شهره چاتیرلار . كیشی دئییر :
– درویش بابا بورا بیزیم شهریمیزدیر . ایندی من گئدیرم ائویمیزه .
شاه دئییر :
قارداش بیزی بیر گئجه لیكه آللاه قوناغی ساخلارسانمی ؟ كیشی مسجدی گوستریر كه ، آللاه قوناغی اورا گئدیر .
كیشی اونلاردان آیریلیب گلیر ائوینه . یولداكی احوالاتی قیزینا سویله ییر .
قیز دئییر :
– آتا گئت او درویشلری قوناق گتیر . اونلار عقللی آداما اوخشاییرلار .
كیشی دئییر :
سن كه اونلاری گورمه ییبسن . نه بیلیرسن كه . عقللی آداما اوخشاییرلار ؟
قیز دئییر :
اونلار سنه دئیینده گل بو یولا نردبان سالاق . دئمك ایسته ییرمیش كه گل یولی صحبت ائده – ائده گئدك . سن اونون سوزونی باشا دوشمه ییبسن .
قیز نه قدر ائله ییر آتاسی اونلاری ائوینه چاغیرماق ایسته میر . اودور كه قیز دئیر :
– آتا غریب آدامدیلار . هیچ اولماسا بیر آز خورك حاضرلاییم آپار وئر یئسینلر.
قیز بیر تهر آتاسینی راضی سالیر . بیر بوشقاب دولما . بوتوو تندیر چورگی . بیر قاب دا سود وئریر كه ، آپار وئر . قوناقلارا منیم آدیمدان دئیه رسن كه . قیزیم دئییر آی بوتوودیر. اولدوزلار چوخدور . سایا بیلمدیم . دریادا آغزیناجان دولودور . سونرا انولار نه دئسه لر گلیب منه دئیه رسن .
كیشی خورگی آپاراندا یولدا آچیب دولما ایله چورگین یاری سینی یه ییر . سودی ده تمام ایچیر . قاب بوش قالیر . سونرا خورگین قالانینی آپاریب درویشلره وئریر . درویش گورور كه بشقابین ایچینده اون – اون بش دولما وار . پارا چورك ، بیر ده بیر بوش قاب . درویشلر دولما ایله چورگی یه ییرلر قابلاری كیشییه قایتاراندا ، درویش دئییر :
گئت قیزینا دی كه ، آی پارا ایدی ،اولدوز دار چوخ دكیلدی ، اون – اون بش اولاردی ، دریادا تمام قوروموشدی .
كیشی گلیب همین سوزلری قیزینا دئین كیمی قیز دئدی :
آتا ، عیب دكیلمی سن نیه قوناغا آپاردیقین خوركی یه ییبسن ، سودی ده ایچیبسن .
كیشی دئییر :
قیزیم دولمانی یولدا یه دیكیمی سن هاردان بیلدین ؟
قیز دئییر :
بونی درویشلر سنین دیلین له منه خبر وئردیلر . من سنه دئیه نده كه ، آی بوتوودیر ، اولدوزلار چوخدور ، دریا دولودور ، دئمك ایسته ییردیم كه ، چورك بوتودور ، دولمالار چوخدور ، سود ده قابلا بیردی . درویشلر منه خبر گوندردیلر كه ، آی پارادیر ، اولدوزلار چوخ دكیل ، دریا قورویوب ؛ یعنی چورگین یاریسینی ، دولمانین چوخونی یه ییبلر ، سودو ده تمام ایچیبلر .
قیز آتاسینا چوخ یالواردی كه ، او درویشلری هیچ اولماسا بیر گونلوكه ائویمیزه قوناق گتیر . كیشی چار – ناچار گئدیب درویشلری ائوینه گتیردی .
كیشی نین قیزی نین گوزی بالاجا چپ ایدی اودور كه ، ائو شئیلرینی دوزنده بیر آز اكری قویموشدی . درویشلر ایچری گیرن كیمی ائوه دقتلی باخدیلار خوش گلدیندن سوراائو صاحبی دئدی :
درویش قارداشلار ائویمیز نئجه دیر ؟ خوشونوزا گلیرمی ؟
درویش قیزین گوزونون چپ لیكینه اشاره وورماق اوچون دئدی :
ائوینیز چوخ قشنگدیر ، اما بیرجه عیبی وار . باجاسی بیر بالاجا اگلیدیر .
تئز قیز جواب وئردی كه باجانین اگری اولماغینا باخما ، توستی دوز چیخیر .
درویشلر بیر آز اوتوراندان سونرا قیز اونلاردان خبر آلدی كه ، اوره كی نیز نه ایسته ییرسه یئمكه حاضرلاییم . شاه گوردی كه كیشی نین حیطینده بیر آت ، خیلی تویوقلاری وار ، اودور كه ، دئدی:
بیر ائله شئ گئتیر كه ایچینی ئوزوموز یه یك ، اورتا – سینی تویوقلارینیز ، قیراغی نی دا آتینیز .
قیز او ساعت گتیریب اورتالیغا بیر یئمیش قویوب دئدی :
ایچینی ئوزونوز یه یین ، توملارینی تویوقلارا وئرین ، قابیغی نی دا آتیمیز یه یر .
پادشاه قیزین عقلینه تعجب ائله ییب دئدی ، آفرین دئدی .
شاهلا وزیر قیزدان چوخ راضی لیق ائله ییب قایتدیلار . یولدا قاباقلارینا بیر پینه چی چیخدی . شاه ائشیتمیشدی كه بو پینه چی ده چوخ عقیللی كیشیدیر اودور كه اونون یانینا چاتاندا شاه الینی باشینا قویدی پینه چی جواب اولاراق الینی دیلینه ووردی.
سونرا شاه دئدی:
ینه چی قارداش دوققوزی اوچه وورا بیلیب سنمی ؟
پینه چی دئدی :
ووردوم توتمادی هم ده ایكی لر قویمادی
شاه دئدی :
اوزاقداسان یوخوندا ؟
پینه چی دئدی :
اوزاغی یاخین ائله میشم.
شاه ینه سوروشدی كه ایكیده سن اوچده ؟
پینه چی جواب وئردی كه : ایكی نی اوچ ائله میشم. شاه آخردا دئدی :
قاز گوندرسم یولا بیلرسنمی ؟
پینه چی دئدی :
ائله یولارام .
شاهلا وزیر پینه چیدن آیریلیب گلدیلر. شاه پالتارینی دگیشیب تخته چیخاندان سونرا دئدی :
وزیر سنین اوچون عیب دیر كه ، پینه چی نین یولدا دانیشدیغی سوزلرین معناسینی بیلمیه سن . اودور كه گئت اویرن . اما مبادا كیشی نی اینجیده سن .
وزیر چوخلی پولدان قیزیلدان گوتوروب آتینی مینیب قاییتدی پینه چی نین یانینا . كیشی نی تاپیب دئدی :
شاهلا دانیشدیغین سوزلرین معناسینی منه دئیه رسنمی ؟
پینه چی دئدی :
سوزون هره سینه بیر قیزیل وئرسن دئیه رم.
وضیر راضی لاشدی .
پینه چی دئدی :
شاه الینی باشینا قویماقدا سوروشوردی كه ، باشین سلامت اولماق اوچون نه ائتمك لازمدیر .من الیمی دیلیمه ووردوم كه دیلینی ساكت قویسان ، باشین سلامت اولار .
سونرا او دئدی :
دوققوز اوچه ووردونمی . یعنی یازی ، یایی ، پائیزی – دوققوز آیی ایشله ییب اوچ آی قیشیدا دولانماق اوچون روزی توپالایا بیلیبسنمی ؟
دئدیم :
ایشله دیم بیر شی چیخمادی . هم ده اوتوز ایكی دیشیمدن آرتمادی . سونرا شاه دئدی :
اوزاقداسان ، یاخیندا ؟ اوزاغی گورورسن یوخسا یاخینی ؟ من جواب وئردیم كه ، یاخینی گورورم .ایكیده سن اوچده . یعنی آیاقلارین سوزونه باخیرمی . دئدیم كه ایكی نی اوچ ائله میشم. یعنی ایكی آیاغیملا یریمه گه چتین لیك چكیرم . الیمه آغاج دا آلمیشام . آخردا شاه دئدی : قاز گوندرسم یولارسانمی ؟ دئدیم كه یولارام . او قاز دا سن ایدین . پوللارینی الیندن آلدیم .
وزیر پینه چی یه چوخلی قیزیل وئردیگیندن پشیمان اولدی . آتی سوروب گئتمك ایسته ینده فكر لشدی كه ، قوی منده اونا سئوال سوروشوم ، جواب وئره بیلمسه ، دببه له ییم پوللاریمی آلیم .
وزیر دئدی :
آ كیشی ایندی سن ده دی گوروم بو ساعت پادشاه نه ائله ییر ؟
پینه چی بیر آلتدان یوخاری باخیب دئدی :
سن بیلیرسن كه ، پادشاه بویوك آدامدی ، پادشاه حققینده دانیشاندا گرك بیر آز حرمتلی اولاق . ایندی من اوتورموشام قورو یرده ، قاباقیمدا دا جیریق – جیندیر آیاق قابی لار ( باشماقلار ) . بوردان شاهین حققینده دانیشماق اولار ؟ گل سن آتی وئر منه ، او زرلی عبانی دا سال چیگنیمه ، قامچینی ده وئر الیمه سونرا دئییم .
وزیر راضی اولدی . آتدان دوشدی . او ساعت پینه چی سیچراییب میندی آتا ، وزیرین زرلی عباسین چیگنینه سالیب دئدی :
وزیر بیل اگاه اول ، بو ساعت پادشاه سنین كیمی آتلی لاری ائله ییر پیاده ، منیم كیمی پیاده لری ائله ییر آتلی . دی خداحافظ !!
پینه چی آتا بیر قامچی ووروب گوزدن ایتدی . وزیر ها گوزله دی پینه چی گلیب چیخمادی . آخردا سویو سوزله – سوزله گلدی پادشاهین یانینا .
پادشاه دئدی :
وزیر گورورسنمی دنیادا نئجه آداملار وار ؟ ایندی دی گوروم ، وزیرلیكه او لاییقدیر ، یوخسا سن ؟
وزیر پینه چینین اوندان عقیللی اولدوغونی بوینونا آلدی .
شاه پینه چی نی تاپیب اونو وزیر تعیین ائله دی .
گویدن اوچ آلما دوشدی . بیری منیم ، بیری سنین ، بیری ده ناغیلا قولاق آسانلارین .
تایپ ُ تهیه ُ و منبع : www.aharri.ir
azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab prs_Arab